വെള്ളൂര് സര്വീസ് സഹകരണ ബാങ്കില് നടന്നത് 40 കോടിയുടെ ക്രമക്കേട് കോട്ടയം: കരുവന്നൂര് ബാങ്ക് തട്ടിപ്പ് പുറത്തു വരുന്നതിനു മുന്പ് അതേ മാതൃകയില് നിക്ഷേപകരെ വഞ്ചിച്ചു കോടികള് തട്ടിയെടുത്ത വന് ക്രമക്കേടാണ് വൈക്കം വെള്ളൂര് സര്വീസ് സഹകരണ ബാങ്കില് അരങ്ങേറിയത്. ബാങ്ക് ഭരണസമിതിയും ജീവനക്കാരും രാഷ്ട്രീയ പാര്ട്ടി പ്രവര്ത്തകരും ഉള്പ്പെട്ട ലോബി 40 കോടി രൂപയുടെ ക്രമക്കേട് നടത്തിയാണ് ബാങ്കിനെ തകര്ച്ചയിലേക്കു തള്ളിവിട്ടത്. ബാങ്ക് ഭരണ സമിതി അംഗങ്ങള്ക്കും അവരുടെ ബന്ധുക്കള്ക്കും ജീവനക്കാര്ക്കും ജീവനക്കാരുടെ ബന്ധുക്കള്ക്കും അനധികൃതമായി വായ്പ നല്കി. ഈ വായ്പകളില് ഭൂരിഭാഗവും പലിശയോ മുതലോ അടയ്ക്കാതായതോടെയാണ് ബാങ്ക് പ്രതിസന്ധിയിലേക്കു കൂപ്പുകുത്തിയത്. 100 കോടിയില്പരം രൂപ ആസ്തിയുണ്ടായിരുന്ന വെള്ളൂര് സര്വീസ് സഹകരണ ബാങ്കിനു വൈക്കം താലൂക്കിലെ മികച്ച ബാങ്കെന്ന ഖ്യാതിയുണ്ടായിരുന്നതാണ്. 1999 മുതല് തുടര്ച്ചയായി ബാങ്ക് ഭരിച്ച സിപിഎമ്മിന്റെ നേതൃത്വത്തിലുള്ള ഭരണസമിതിയുടെ കെടുകാര്യസ്ഥതയും ക്രമക്കേടുമാണ് ബാങ്കിനെ ഇന്നത്തെ ദുരവസ്ഥയിലെത്തിച്ചതെന്ന് നിക്ഷേപകര് കുറ്റപ്പെടുത്തുന്നു. 2018ല് പുറത്തുവന്ന സഹകരണ നിയമം വകുപ്പ് 65 പ്രകാരമുള്ള അന്വേഷണ റിപ്പോര്ട്ടില് ബാങ്ക് സെക്രട്ടറിയും വിവിധ കാലയളവിലെ ബാങ്ക് പ്രസിഡന്റുമാരും ഭരണസമിതി അംഗങ്ങളും ജീവനക്കാരുംകൂടി 40 കോടി രൂപയുടെ ക്രമക്കേടു നടത്തിയതായാണു കണ്ടെത്തിയത്. ബാങ്കിലെ നിക്ഷേപകര്ക്ക് 92.8 കോടി രൂപ തിരിച്ചു കൊടുക്കാനും വായ്പക്കാരില്നിന്ന് 76 കോടി രൂപ തിരിച്ചുപിടിക്കാനുമുണ്ട്. 10000 രൂപ മുതല് ഒരുകോടി രൂപ വരെ നിക്ഷേപം നടത്തിയ 1000 നിക്ഷേപകരുണ്ടെന്നാണ് നിക്ഷേപകര് പറയുന്നത്. വെള്ളൂര് ന്യൂസ് പ്രിന്റ് ഫാക്ടറി ജീവനക്കാരും കന്പനിയില്നിന്നും പിരിഞ്ഞവരും കര്ഷകരും സര്ക്കാര് സര്വീസില്നിന്നു പിരിഞ്ഞവരുമൊക്കെയായിരുന്നു നിക്ഷേപകര്. നിക്ഷേപകരില് ഭൂരിഭാഗവും 60 വയസു പിന്നിട്ടവരുമാണ്. മക്കളുടെ വിദ്യാഭ്യാസം, വിവാഹം, ഭവന നിര്മാണം തുടങ്ങിയ ആവശ്യങ്ങള്ക്കായി ജീവിത ചെലവുകള് ചുരുക്കി പിടിച്ചു നിക്ഷേപിച്ചവര് പലരുമിപ്പോള് രോഗികളായി മരുന്നു വാങ്ങുന്നതിനുപോലും മാര്ഗമില്ലാതെ വലയുകയാണ്. ബാങ്കിലെ ക്രമക്കേടിനെ തുടര്ന്ന് സഹകരണവകുപ്പ് അസിസ്റ്റന്റ് രജിസ്ട്രാര് നടത്തിയ അന്വേഷണത്തില് മുന് ഭരണസമിതി അംഗങ്ങള്, ജീവനക്കാര്, രാഷ്ട്രീയ പാര്ട്ടി പ്രവര്ത്തകര് എന്നിവര് ഉള്പ്പെടെ 29 പേര്ക്കെതിരേ നഷ്ടോത്തരവാദിത്വമാരോപിച്ചു ചാര്ജ് ഷീറ്റ് നല്കിയിട്ടുണ്ട്. ബാങ്കിലെ പണം നഷ്ടപ്പെട്ട നിക്ഷേപകര് 34 പേര്ക്കെതിരേ വൈക്കം കോടതിയില് ക്രിമിനല് കേസും ഫയല് ചെയ്തിട്ടുണ്ട്. സഹകരണ വകുപ്പ് ബാങ്കിന്റെ നഷ്ടം തിരിച്ചുപിടിക്കാന് കുറ്റക്കാര്ക്ക് നോട്ടീസ് നല്കിയെങ്കിലും രണ്ടു വര്ഷമായി തുടര്നടപടികള് മന്ദഗതിയിലാണെന്ന് നിക്ഷേപകര് ആരോപിക്കുന്നു. കേസുമായി ബന്ധപ്പെട്ട് ബാങ്ക് സെക്രട്ടറിയെ അറസ്റ്റ് ചെയ്തിനെ തുടര്ന്ന് റിമാന്ഡ് ചെയ്യപ്പെട്ടിരുന്നു. പ്രതികള്ക്ക് ഉന്നത സ്വാധീനമുള്ളതുകൊണ്ടു വകുപ്പ് തല നടപടിയിലൂടെ നിക്ഷേപകരുടെ തുക തിരികെ ലഭിക്കുമെന്ന വിശ്വാസം നിക്ഷേപകര്ക്കില്ല.